Document ID: 32010R0878
Publication Date: 2010-10-06

Title and Content:
UREDBA KOMISIJE (EU) št. 878/2010
z dne 6. oktobra 2010
o spremembi Priloge I k Uredbi (ES) št. 669/2009 o izvajanju Uredbe (ES) št. 882/2004 Evropskega parlamenta in Sveta glede poostrenega uradnega nadzora pri uvozu nekatere krme in nekaterih živil neživalskega izvora
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1), ter zlasti člena 15(5) Uredbe,
ob upoštevanju naslednjega:
(1)
Uredba Komisije (ES) št. 669/2009 (2) določa pravila glede poostrenega uradnega nadzora pri uvozu krme in živil neživalskega izvora iz Priloge I k Uredbi na vstopnih točkah na območja iz Priloge I k Uredbi (ES) št. 882/2004.
(2)
Člen 2 Uredbe (ES) št. 669/2009 določa, da se seznam iz Priloge I k Uredbi pregleduje redno, najmanj štirikrat letno, pri čemer je treba upoštevati vsaj informacije iz navedenega člena.
(3)
Pojav in pomen incidentov v zvezi z živili, ki so sporočeni prek sistema hitrega obveščanja za živila in krmo (RASFF), rezultati pregledov Urada za prehrano in veterinarstvo v tretjih državah ter četrtletna poročila, ki jih države članice morajo predložiti o uradnem nadzoru na svojih mejah v skladu s členom 15 Uredbe (ES) št. 669/2009, kažejo, da je treba pregledati seznam iz Priloge I k navedeni uredbi. Prilogo I k Uredbi je treba pregledati zlasti tako, da se odstrani blago, za katero navedene informacije kažejo splošno zadovoljivo stopnjo skladnosti z ustreznimi varnostnimi zahtevami EU in za katero zato poostreni uradni nadzor ni več utemeljen, ter da se doda drugo blago, za katero iste informacije kažejo določeno stopnjo neskladnosti z ustreznimi varnostnimi zahtevami EU in upravičujejo uvedbo poostrenega uradnega nadzora.
(4)
Spremembe Priloge I k Uredbi (ES) št. 669/2009, ki jih določa ta uredba, se morajo začeti uporabljati čim prej, da lahko poostreni uradni nadzor po eni strani preneha veljati za blago, ki je bilo odstranjeno s seznama, ter po drugi strani začne veljati za na novo dodano blago.
(5)
Uredbo (ES) št. 669/2009 je zato treba ustrezno spremeniti.
(6)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga I k Uredbi (ES) št. 669/2009 se nadomesti z besedilom Priloge k tej uredbi.
Člen 2
Ta uredba začne veljati 7. oktobra 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. oktobra 2010

Classification:
Level 1 Topics: 100157
100143
100149
100147
100156
Level 2 Topics: 100171
100257
100192
100193
100215
100194
100250
Level 3 Topics: 1277
2479
3489
614
3156
2735
1268
11
All Topics: 1224
1442
192
2300
2735
2771
3191
4079